
VENDIM

Nr. 720, datë 16.9.2020
PËR DISA NDRYSHIME DHE SHTESA NË VENDIMIN NR. 77, DATË 28.1.2015, TË KËSHILLIT TË MINISTRAVE, “PËR KONTRIBUTET E DETYRUESHME DHE PËRFITIMET NGA SISTEMI I SIGURIMEVE SHOQËRORE DHE SIGURIMI I KUJDESIT SHËNDETËSOR”, TË NDRYSHUAR

Në mbështetje të nenit 100 të Kushtetutës; të neneve 9, 10, 11, 13, 15 dhe 99, të ligjit nr. 7703, datë 11.5.1993, “Për sigurimet shoqërore në Republikën e Shqipërisë”, të ndryshuar; të ligjit nr. 10383, datë 24.2.2011, “Për sigurimin e detyrueshëm të kujdesit shëndetësor në Republikën e Shqipërisë”, të ndryshuar; të nenit 5, të ligjit nr. 10142, datë 15.5.2009, “Për sigurimin shoqëror suplementar të ushtarakëve të Forcave të Armatosura, të punonjësve të Policisë së Shtetit, të Gardës së Republikës, të Shërbimit Informativ të Shtetit, të Policisë së Burgjeve, të Policisë së Mbrojtjes nga Zjarri dhe të Shpëtimit dhe punonjësve të Shërbimit të Kontrollit të Brendshëm në Republikën e Shqipërisë”, të ndryshuar; të nenit 5, të ligjit nr. 8097, datë 21.3.1996, “Për pensionet shtetërore suplementare të personave që kryejnë funksione kushtetuese dhe të punonjësve të shtetit”; të nenit 4, të ligjit nr. 10139, datë 15.5.2009, “Për pensionet shtetërore suplementare të punonjësve të universiteteve, të shkollave të larta, Qendrës së Studimeve Albanologjike, Akademisë së Shkencave dhe të gjitha institucioneve të tjera kërkimore publike në Republikën e Shqipërisë, të cilët kanë tituj shkencorë”; të nenit 6, të ligjit nr. 150/2014, “Për pensionet e punonjësve të nëntokës”; të nenit 8, të ligjit nr. 29/2019, “Për trajtimin financiar, suplementar të punonjësve që kanë punuar në miniera në nëntokë, të punonjësve të industrisë së naftës e të gazit dhe të punonjësve që kanë punuar në metalurgji”, dhe të neneve 6, 8 e 9, të ligjit nr. 9136, datë 1.9.2003, “Për mbledhjen e kontributeve të detyrueshme të sigurimeve shoqërore dhe shëndetësore në Republikën e Shqipërisë”, të ndryshuar, me propozimin e ministrit të Financave dhe të Ekonomisë, Këshilli i Ministrave 

VENDOSI:

Në vendimin nr. 77, datë 28.1.2015, të Këshillit të Ministrave, të ndryshuar, bëhen këto ndryshime dhe shtesa: 

1. Shkronja “e”, e pikës “1”, të kreut I, ndryshohet, si më poshtë vijon:

“e) Personat e vetëpunësuar si shitës ambulantë, sipas përkufizimit të dhënë në shkronjën “j”, të nenit 5, të ligjit nr. 9920, datë 19.5.2008, “Për procedurat tatimore në Republikën e Shqipërisë”, të ndryshuar, të cilët sigurohen në mënyrë të detyrueshme për degën e pensioneve dhe për sigurimin e kujdesit shëndetësor.”. 

2. Në kreun II bëhen këto ndryshime dhe shtesa:

a) pika 3 ndryshohet, si më poshtë vijon: 

“3. Paga bruto mujore, për efekt të llogaritjes së kontributit të sigurimeve shoqërore, të jetë, si më poshtë vijon: 

a) jo më pak se sa paga minimale mujore në shkallë vendi, e përcaktuar me vendim të Këshillit të Ministrave, në zbatim të nenit 111, të ligjit nr. 7961, datë 12.7.1996, “Kodi i Punës i Republikës së Shqipërisë”, dhe deri në një pagë maksimale që llogaritet sipas përcaktimeve në paragrafin e dytë, të nenit 10, të ligjit nr. 7703, datë 1.5.1993, “Për sigurimet shoqërore në Republikën e Shqipërisë”, të ndryshuar, për personat e punësuar;

b) jo më pak se sa paga minimale në shkallë vendi, dhe nëse e kërkon vetë personi deri në pagën maksimale për efekt të llogaritjes së kontributeve; 

c) e barabartë me pagën minimale mujore në shkallë vendi për punonjësit e papaguar të familjes me të cilët i vetëpunësuari punon e bashkëjeton ligjërisht; 

ç) mund të jetë më e ulët se paga minimale në shkallë vendi, në varësi të kohës efektive të punës, për invalidët e punësuar, të vetëpunësuar dhe anëtarë të papaguar të familjes, të cilët marrin pension invaliditeti të pjesshëm, si më poshtë vijon:

i. për invalidët e vetëpunësuar dhe anëtarët e papaguar të familjes invalidë, të cilët marrin pension invaliditeti të pjesshëm, mund të jetë deri në 25% më e ulët se paga minimale;
ii. për invalidët e punësuar, të cilët marrin pension invaliditeti të pjesshëm, të jetë sipas kohës së punës dhe pagës faktike, por jo më pak se 50% e pagës minimale dhe jo më shumë se paga maksimale e përcaktuar për efekt të derdhjes së kontributeve.”.

b) shkronjat “ a” dhe “b”, të pikës 4, ndryshohen, si më poshtë vijon:

“a) jo më pak se sa paga minimale në shkallë vendi dhe deri në shumën e pagës bruto, sipas deklaratës së listëpagesës, për personat e punësuar; 

b) sa dyfishi i pagës minimale në shkallë vendi, për personat e vetëpunësuar dhe punonjësit e papaguar të familjes me të cilët i vetëpunësuari punon e bashkëjeton ligjërisht;”.

c) fjalia e parë, e pikës 5, ndryshohet, si më poshtë vijon:

“Paga mujore, për efekt të llogaritjes së kontributeve suplementare të detyrueshme, të jetë jo më pak se sa paga minimale në shkallë vendi dhe deri në shumën e pagës bruto, sipas deklaratës së listëpagesës.”. 

ç) pika 6 ndryshohet, si më poshtë vijon:

 “6. Paga, për efekt të llogaritjes së kontributeve shtesë, në zbatim të ligjit nr. 150/2014, “Për pensionet e punonjësve që kanë punuar në miniera, në nëntokë”, dhe nenit 8, të ligjit nr. 29/2019, “Për trajtimin financiar, suplementar të punonjësve që kanë punuar në miniera në nëntokë, të punonjësve të industrisë së naftës e të gazit dhe të punonjësve që kanë punuar në metalurgji”, të jetë sipas përcaktimeve në shkronjën “a”, të pikës 3, të këtij kreu.”.

3. Në kreun III bëhen këto ndryshime dhe shtesa:

a) në pikën 11, fjalët “... të jetë 0.3% e pagës bruto minimale e barabartë me 66 (gjashtëdhjetë e gjashtë) lekë në muaj ...” zëvendësohen me “... është 0.3% e pagës bruto minimale në shkallë vendi ...”.

b) në pikën 12, fjalët “... e barabartë me 66 (gjashtëdhjetë e gjashtë) lekë në muaj.” hiqen. 

c) në pikën 15, pas shkronjës “d” shtohen shkronjat “ dh”, “e” dhe “ë”, me këtë përmbajtje:

“dh) Për personat me titull shkencor, të punësuar në një ose më shumë subjekte, sipas përcaktimeve në ligjin nr. 10139, datë 15.5.2009, të ndryshuar, të cilët realizojnë një pagë mujore gjithsej të barabartë ose më të madhe se paga e përcaktuar për titullin shkencor përkatës në sektorin publik, kontributi i sigurimit suplementar llogaritet bazuar në pagën referuese të përcaktuar nga Këshilli i Ministrave, sipas titujve, në institucionet publike. Nëse paga referuese e titullit arrihet nga puna vetëm në njërin prej subjekteve, kontributi suplementar përllogaritet vetëm në subjektin e parë, ndërsa në subjektin e dytë nuk llogaritet kontribut. Në rastet kur paga mujore gjithsej, e realizuar në një ose më shumë subjekte, është më e vogël se paga referuese e përcaktuar për titullin shkencor, subjektet përkatëse nuk llogarisin kontribut suplementar dhe për rrjedhojë muaji pa kontribut, nuk njihet si periudhë për përfitime suplementare.

e) Kur i njëjti person i plotëson kushtet për pjesëmarrje në më shumë se një nga skemat e sigurimit suplementar, në të njëjtin muaj, ai ka të drejtën të zgjedhë pjesëmarrjen dhe pagesën e kontributeve, vetëm në njërën nga skemat suplementare. Zgjedhja e skemës bëhet nga personi i interesuar dhe i njoftohet punëdhënësit.

ë) Rimbursimi i kontributeve të paguara më tepër se kontributi i llogaritur mbi pagën maksimale mujore mbi të cilën llogariten kontributet bëhet nga subjekti përkatës me kërkesë e miratim në organet tatimore, nëpërmjet rivlerësimit të listëpagesave, duke e kaluar shumën e mbipaguar të kontributit të sigurimeve shoqërore:

i. në mbulim të detyrimeve kontributive të personit për periudhat e ardhshme;

ii. duke kthyer shumat e mbipaguara;

iii. rregullat e llogaritjes së kontributeve, të deklarimit dhe të rimbursimit të kontributeve të paguara më tepër se detyrimet ligjore, përcaktohen me udhëzim të ministrit përgjegjës për financat.”.

ç) pikat 18 dhe 19 ndryshohen, si më poshtë vijon:

“18. Për personat që kryejnë funksione kushtetuese, si dhe punonjësit e lartë të shtetit, për ish-ushtarakët, punonjësit e Policisë së Shtetit, të Shërbimit Informativ të Shtetit, të Gardës së Republikës, të Policisë së Burgjeve, Shërbimit të Mbrojtjes nga Zjarri dhe Shpëtimi, dhe punonjësve të Shërbimit të Kontrollit të Brendshëm, gjatë kohës së trajtimit me pagesë kalimtare ose pension të parakohshëm, buxheti i shtetit derdh kontribute, për degën e pensioneve, në masën 21.6% të pagës mesatare referuese, sipas gradës dhe funksionit në momentin e përfundimit të funksionit, e indeksuar çdo vit me koeficientët e indeksimit të bazës së vlerësuar. 

19. Për ish-punonjësit që kanë punuar në miniera në nëntokë dhe ish-punonjësit e industrisë ushtarake që përfitojnë trajtim financiar të veçantë, personat që u shërbejnë invalidëve paraplegjikë e tetraplegjikë dhe gratë që dalin në pension, për periudhën e kryerjes së arsimit të lartë, buxheti i shtetit derdh kontribute për degën e pensioneve në masën 21.6% të pagës minimale në shkallë vendi. Për personat që u shërbejnë invalidëve paraplegjikë dhe tetraplegjikë, duke filluar nga data 1.1.2015 e në vazhdim, buxheti i shtetit derdh kontribute edhe për degën e barrëlindjeve dhe aksidenteve në punë në masën 1.7 % të pagës minimale në shkallë vendi.”.

d) në fund të pikës 20 shtohen fjalët “... në shkallë vendi.”. 

4. Në pikën 11, të kreut IV, fjalët “… për vitin 2016 …” zëvendësohen me “… për vitin 2020 …”.

5. Në kreun VII bëhen këto ndryshime dhe shtesa:

a) pika 1 ndryshohet, si më poshtë vijon:

“1. Baza e vlerësuar mesatare mujore, për efekt të llogaritjes së përfitimit, është e barabartë me pagën bruto mujore, mbi të cilën janë paguar kontributet e sigurimeve shoqërore të periudhës, të realizuar në një ose më shumë subjekte, por jo më shumë se paga maksimale e përcaktuar në kreun II, të këtij vendimi, pjesëtuar me shumën e muajve të periudhës së përcaktuar.”. 

b) në fund të pikës 6 shtohet një paragraf, me këtë përmbajtje:

“Baza e vlerësuar mujore, për efekt të llogaritjes së të ardhurave për sëmundje, nga dita e 15 (pesëmbëdhjetë) e raportit mjekësor e në vazhdim, për kompensim sëmundjeje dhe për llogaritjen e të ardhurave për paaftësi të përkohshme në punë, nga aksidentet ose sëmundjet profesionale, për rastet kur e drejta e përfitimit ka lindur, por përfituesi nuk ka pagë gjatë 6 (gjashtë) muajve të fundit ose për disa muaj, nga data e lindjes së të drejtës për pagesë, për arsye se ka qenë në periudhë përfitimi në një nga degët e sigurimit të detyrueshëm shoqëror është e barabartë me bazën e vlerësuar mujore të llogaritur për efekt të përfitimeve të mëparshme. Përfitimet afatshkurtra përllogariten bazuar në bazën e vlerësuar mesatare neto.”.

6. Në kreun VIII bëhen këto ndryshime:

a) në pikën 3 bëhen këto ndryshime:

i. në paragrafin e parë, fjalët “... nga data 1.8.2016 e në vazhdim, të jetë 12 635 (dymbëdhjetë mijë e gjashtëqind e tridhjetë e pesë) lekë ...” zëvendësohen me “... nga data 1.4.2020 e në vazhdim përcaktohet në vendimet e Këshillit të Ministrave për indeksimin e pensioneve, bazuar në ndryshimin e indeksit të çmimeve të shportës së pensionistëve ...”.

ii. në paragrafin e tretë, fjalët “... 14 285 (katërmbëdhjetë mijë e dyqind e tetёdhjetë e pesë) lekë në muaj.” zëvendësohen me “... shuma sipas periudhave, e përcaktuar në vendimet e Këshillit të Ministrave për indeksimin e pensioneve, bazuar në ndryshimin e indeksit të çmimeve të shportës së pensionistëve.”.

b) në pikën 4 bëhen këto ndryshime dhe shtesa:

i. fjalët “... nga data 1.8.2016 e në vazhdim, përfshi edhe këtë datë, të jetë 6 858 (gjashtë mijë e tetëqind e pesëdhjetë e tetë) lekë.” zëvendësohen me “... nga data 1.4.2020 e në vazhdim, përfshi edhe këtë datë, të jetë 7 637 (shtatë mijë e gjashtëqind e tridhjetë e shtatë lekë).”.

ii. në fund të pikës shtohet fjalia, me këtë përmbajtje:

“Për vitet në vazhdim, kur plotësohet periudha e sigurimit sipas përcaktimeve në nenin 92, të ligjit nr. 7703, datë 1.5.1993, “Për sigurimet shoqërore në Republikën e Shqipërisë”, të ndryshuar, shuma bazë do të jetë e barabartë me masën e pensionit të plotë social të përcaktuar për atë periudhë me vendim të Këshillit të Ministrave për indeksimin e pensioneve, bazuar në ndryshimin e indeksit të çmimeve të shportës së pensionistëve.”. 

7. Në kreun XI shtohet pika 2/1, me këtë përmbajtje:

“2/1. Në mbështetje të paragrafit të fundit, të nenit 6, dhe të paragrafit të dytë të nenit 98, të ligjit nr. 7703, datë 11.5.1993, të ndryshuar:

Personat që përfitojnë pension invaliditeti të pjesshëm kanë të drejtë ta marrin pensionin e invaliditetit edhe kur janë të punësuar ose të vetëpunësuar. Këta persona, kur punojnë si të punësuar apo të vetëpunësuar në sektorin privat, e marrin pensionin mujor të caktuar, pavarësisht nga shuma e të ardhurave mujore që realizojnë nga punësimi apo vetëpunësimi. Ndërprerja e përfitimit të kësteve mujore të pensionit të invaliditetit përcaktohet vetëm me vendim të arsyetuar të Komisionit Mjekësor të Caktimit të Aftësisë për Punë, pas shqyrtimit të gjendjes aktuale shëndetësore të invalidit, zbatimit prej tij të këshillave mjekësore të përcaktuara lidhur me punën dhe kohëzgjatjen e saj, aftësisë për të kryer punë të përshtatshme në varësi të gjendjes shëndetësore dhe respektimit të kritereve ligjore të përfitimit, të përcaktuara në ligjin nr. 7703, datë 1.5.1993, “Për sigurimet shoqërore në Republikën e Shqipërisë”, të ndryshuar.”.

Ky vendim hyn në fuqi pas botimit në Fletoren Zyrtare.

